钦定古今图书集成/明伦汇编/官常典/第583卷 > 庞尚鹏
## 钦定古今图书集成/明伦汇编/官常典/第583卷 > 庞尚鹏

按《明外史》本传：“尚鹏，字少南，南海人。嘉靖三十二年
进士。除江西乐平知县。擢御史。偕给事中罗嘉宾出
核南京、浙江军饷，请罪参将戚继光、张四维，而尽发
胡宗宪失律贪淫状。军兴，督抚侵军需数百万，赵文华十万四千，阮鹗五万八千，胡宗宪三万三千，周珫
二万七千，操江史褒善、高捷，巡抚赵忻、陈锭或万或”
数千。时文华已死，鹗珫褒善，忻已免捷锭夺官。宗宪
赖严嵩庇，不罪。还朝，出按河南。巡抚蔡汝楠欲会疏
进白鹿，尚鹏不可。改按浙江，民苦徭役，为举行“《一条
鞭》法。”按治乡官吕希周、严杰、茅坤、潘仲骖子弟僮奴，
请夺希周等冠带，诏尽黜为民。尚鹏介直无所倚，所
至搏击豪强，吏民震慑。已，督畿辅学政。隆庆元年，请
帝时御便殿，延见大臣，恤建言得罪者马从谦等。已，
又申救给事中胡应嘉，论大学士郭朴无相臣体，多
见纳。擢大理右寺丞。明年春，朝议兴九边屯盐，擢尚
鹏右佥都御史，与副都御史邹应龙、唐继禄分理。尚
鹏辖两淮、长芦、山东三运司，兼理畿辅、河南、山东、江
北、辽东屯务。扺昌平，劾内侍张恩擅杀人，两淮巡盐
孙以仁赃罪，皆获谴。其秋，应龙等召还，命尚鹏兼领
九边屯务，疏列盐政二十事，鹾利大兴。乃自江北躬
历九边，先后列上《屯政便宜》：江北者四，蓟镇者九，辽
东、宣、大者各十一，宁夏者四，甘肃者七。奏辄报可。尚
鹏权既重，自负经济才，慷慨任事。诸御史督盐政者
以事权见夺，欲攻去之。河东巡盐郜永春劾尚鹏狡
狯，所行多乖违，吏部尚书杨博议留之。会中官恶博，
激帝怒，谯让，罢博而落尚鹏职，汰屯盐都御史官。时
三年十二月也。明年复出按浙。时验进宫币不中程，
斥为民。神宗立，御史计坤亨等交荐，保定巡抚宋𫄸
亦白其无罪。万历四年冬，始以故官抚福建。奏蠲逋
饷银，推行“一条鞭”法。劾罢总兵官胡守仁，属吏咸奉
职。张居正夺情，重谴言者。尚鹏移书救，居正深衔之。
会拜左副都御史，居正令吏科陈三谟以给由岁月
有误劾之，遂罢去。家居四年卒。浙江、福建暨其乡广
东，以条鞭故德尚鹏，皆立祠奉祀。天启中，赐谥《惠敏》。